Virallinen lehti nro C 098 , 09/04/1999 s. 0152



A4-0499/98 Päätös tuloksista neuvottelussa, joka koskee ehdotusta neuvoston asetukseksi (EY, EHTY, Euratom) 21 päivänä joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen muuttamisesta (KOM(98)0206 - C4-0290/98 - 98/0130(CNS)) Euroopan parlamentti, joka - ottaa huomioon komission ehdotuksen ((EYVL C 149, 15.5.1998, s. 21.)), - ottaa huomioon 15. syyskuuta 1998 antamansa asiaa koskevan lausunnon ((EYVL C 313, 12.10.1998, s. 34.)), - ottaa huomioon komission muutetun ehdotuksen (KOM(98)0676), - ottaa huomioon Euroopan parlamentin, neuvoston ja komission 4. maaliskuuta 1975 antaman yhteisen julistuksen neuvottelumenettelyn käyttöön ottamisesta ja erityisesti sen 2 ja 7 kohdan, - ottaa huomioon neuvottelun edellä mainitusta ehdotuksesta, - ottaa huomioon työjärjestyksensä 63 artiklan 4 kohdan, - ottaa huomioon budjettivaliokunnan mietinnön (A4-0499/98); 1. Hyväksyy neuvottelun tuloksen, jonka yksityiskohdat on esitetty ohessa; 2. Hyväksyy sen, että neuvoston on hyväksyttävä heti ne komission ehdotuksen osat, jotka koskevat euron luomista 1. tammikuuta 1999 alkaen ja vakaussopimuksen soveltamista; 3. Panee merkille neuvoston pyrkimyksen jättää muut komission ehdotuksen osat toistaiseksi sivuun, jotta neuvottelukomitea voi käsitellä niitä ja parlamentin tarkistuksia myöhemmin; 4. Kehottaa puhemiestään välittämään tämän päätöksen neuvostolle ja komissiolle. LIITE Euroopan unioni Neuvosto Pöytäkirjaluonnos Neuvottelukomitean kokous 24. marraskuuta 1998 1. Neuvottelukomitea kokoontui 24. marraskuuta 1998 käsittelemään neuvoston 23. marraskuuta 1998 hyväksymiä suuntaviivoja asetuksen antamiseksi 21 päivänä joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen muuttamisesta. 2. Kokouksen puheenjohtajina toimivat neuvoston puheenjohtaja, Itävallan tasavallan valtiovarainministeriön valtiosihteeri Ruttenstorfer ja Euroopan parlamentin valtuuskunnan puheenjohtaja Samland. Euroopan parlamentin valtuuskuntaan kuuluivat lisäksi Dührkop Dührkop, Müller, Theato, Samland, Bösch, Bourlanges, Brinkhorst, Colom i Naval, Elles, Garriga Polledo, Giansily, Miranda, Tillich, Viola ja Wynn. Komission jäsen Liikanen osallistui neuvotteluun. 3. Samland esitteli Euroopan parlamentin kannan neuvottelujen kohteena olevaan tekstiin. 4. Keskustelun päätteeksi parlamentin valtuuskunta ja neuvosto sopivat yksimielisesti, että: - neuvoston yhteisiin suuntaviivoihin sisältyneistä säännöksistä, jotka koskevat yhtäältä yhteisöjen yleisen talousarvion laatimista ja toteuttamista euroina ja toisaalta niiden jäsenvaltioiden, joiden julkistalouden alijäämä on päätöksellä todettu liialliseksi, tekemät talletukset ja maksamat sakot sisältävän talousarviorakenteen luomista, tehdään erillinen ad hoc -ehdotus; - komission alkuperäiseen ja muutettuun ehdotukseen sisältyneistä säännöksistä, jotka liittyvät oikeusasiamieheen sekä talous- ja sosiaalikomitean ja alueiden komitean yhteiseen organisaatiorakenteeseen, tehdään toinen ehdotus; samoin tutkitaan, olisiko aiheellista sisällyttää siihen myös erillisvirastoja koskevat säännökset, kuten parlamentti on toivonut. 5. Ensin mainitusta ehdotuksesta parlamentin valtuuskunta ja neuvosto sopivat, että pitäydytään niissä asiaan liittyvissä säännöksissä, jotka esitettiin komission muutetussa ehdotuksessa ja jotka koskevat erityisesti euron päivittäisten vaihtokurssien julkaisemista Euroopan yhteisöjen virallisessa lehdessä, yhteenvedon välittämistä kaikille jäsenvaltioille niiden eri valuuttojen välillä suoritetuista siirroista ja seuraamuksia koskevien säännösten sisällyttämistä Euroopan yhteisöjen yleiseen talousarvioon sovellettavan varainhoitoasetuksen uuteen XI a osastoon. 6. Neuvoston puheenjohtaja ja parlamentin valtuuskunnan puheenjohtaja totesivat, että neuvottelukomiteassa oli saatu näiden kahden toimielimen kannat tästä ensimmäisestä ehdotuksesta lähentymään toisiaan riittävästi ja että neuvottelumenettely voitaisiin päättää. Euroopan parlamentin valtuuskunta täsmensi, että sisäiset säännöt velvoittavat sen ilmoittamaan toimielimelle neuvottelun tulokset. 7. Edellä 4 kohdassa mainitusta toisesta ehdotuksesta neuvosto ja parlamentin valtuuskunta sopivat, että neuvosto käsittelee asiaa uudelleen sen jälkeen, kun tilintarkastustuomioistuimelta on saatu lausunto.